สวยใสสไตล์ SAPPE - เมื่อความ Conservative เป็นจุดแกร่ง - FINNOMENA
ประเทศไทยมีผลิตภัณฑ์อาหารเพื่อสุขภาพความงามที่มีหลากหลายยี่ห้อให้เลือกทาน หนึ่งในนั้นคือสินค้าจากบริษัทเจ้าของเครื่องดื่มหลักเพื่อคุณผู้หญิง นั่นก็คือ SAPPE ลองมาดูกันว่าสิ่งที่น่าสนใจที่เป็นจุดแกร่งของ SAPPE นั้นคืออะไร?
11 พ.ค. 2561

ประเทศไทยเป็นประเทศอู่ข้าวอู่น้ำที่มีความอุดมสมบูรณ์เรื่องอาหารการกินมาก ไม่เพียงแต่อาหารมื้อหลักเท่านั้น แต่ยังรวมไปถึงผลิตภัณฑ์อาหารเพื่อสุขภาพความงามที่มีหลากหลายยี่ห้อให้เลือกทาน
วันนี้เราจะมาทำความรู้จักกับหุ้นที่มีสินค้าเป็นเครื่องดื่มหลักเพื่อคุณผู้หญิงกัน นั่นก็คือบริษัท SAPPE เจ้าของ Beauti Drink ที่เรารู้จักกันเป็นอย่างดีนั่นเอง
บริษัท เซ็ปเป้ จำกัด (มหาชน) ใช้ชื่อเทรดว่า SAPPE จดทะเบียนในตลาดหลักทรัพย์แห่งประเทศไทย เป็นผู้ผลิตและจำหน่ายเครื่องดื่มหลากหลายประเภท
SAPPE มีสินค้า 4 ประเภทหลัก คือ
1) ผลิตภัณฑ์ประเภทเครื่องดื่มเพื่อสุขภาพและความงาม ได้แก่ เซ็ปเป้ บิวติ ดริงค์
2) ผลิตภัณฑ์ประเภทน้ำผลไม้ เครื่องดื่มแต่งกลิ่นผลไม้ ได้แก่ เซ็ปเป้ อโลเวร่า, เซ็ปเป้ ฟอร์ วัน เดย์, โมกุ โมกุ
3) ผลิตภัณฑ์ประเภทผงพร้อมชงเพื่อสุขภาพ และความงาม ได้แก่ เพรียว คอฟฟี่
4) ผลิตภัณฑ์ประเภทเครื่องดื่มปรุงสำเร็จพร้อมดื่มอื่น ๆ ได้แก่ เพรียว คอฟฟี่แบบกระป๋อง
สินค้าของ SAPPE (ที่มา: SET Opp Day, ก.ย. 2560)
รายได้ของ SAPPE เกินหลักพันล้านทุกปี และกำไรก็ถือว่าไม่น้อยเช่นกัน
ปี พ.ศ. รายได้รวม (ล้านบาท) กำไร (ล้านบาท)
2558 2,556 301
2559 2,792 (เติบโต 9%) 410 (เติบโต 36%)
2560 2,747 (ลดลง 2%) 401 (ลดลง 2%)
สิ่งที่น่าสนใจของ SAPPE
SAPPE เป็นบริษัทที่อนุรักษ์นิยม (Conservative) พอสมควร เวลาขยายและออกสินค้าใหม่จะไม่ได้ทุ่มสุดตัวเหมือนบริษัทผลิตเครื่องดื่มอื่น ๆ ที่อยู่ในตลาดหลักทรัพย์ฯ ทำให้ SAPPE สามารถที่จะรักษาอัตรากำไรสุทธิที่ 10% ตั้งแต่ปี 2557 ได้อย่างมั่นคง
SAPPE ยังมียอดขายจากต่างประเทศสูงกว่าในประเทศ มีสัดส่วนรายได้จากการส่งออก 70 ประเทศทั่วโลก คิดเป็น 66% ของรายได้ทั้งหมด ประเทศที่ SAPPE ส่งออกไปเยอะที่สุด? คือ ประเทศอินโดนีเซีย โดยสินค้าขายดีคือ โมกุ โมกุ
ตลาดของ SAPPE ทั่วโลก (ที่มา: SET Opp Day, ก.ย. 2560)
นอกจากนี้ SAPPE ยังเป็นเจ้าของร้าน All COCO ร้านน้ำมะพร้าวที่มีราคาขายระดับบนอีกด้วย ซึ่ง SAPPE ได้มีการขายแฟรนไชส์ All COCO ไปยังต่างประเทศด้วยเช่นกัน
ด้วยจุดแข็งที่ว่า All COCO เป็นร้านค้าแต่กลับไม่ต้องใช้เงินลงทุนสูงมากและไม่ต้องใช้ทักษะของแม่ครัวมากนัก เนื่องจากแม่ครัวไม่ต้องมานั่งปรุงหน้าร้าน ด้วยสาเหตุนี้ทำให้ All COCO เป็นโมเดลทางธุรกิจที่สามารถขยายออกไปได้ง่าย
ร้าน All COCO สาขาทองหล่อ (ที่มา: SET Opp Day, ก.ย. 2560)
อีกอย่างที่น่าสนใจคือ SAPPE เป็นบริษัทหนี้ต่ำที่มีอัตราหนี้สินต่อทุน (DE Ratio) เพียง 0.22 เท่า ทำให้บริษัทอยู่ในสถานะที่ค่อนข้างแข็งแรง
ดังนั้น เมื่อบริษัทต้องการขยายหรือลงทุนอะไรสักอย่าง ก็จะมีความได้เปรียบเพราะกู้ได้มากกว่าคนอื่น เนื่องจาก DE Ratio ยังมีช่องว่างเหลือให้เพิ่มอีกเยอะ
DE Ratio ของ SAPPE
ปี พ.ศ. DE Ratio (เท่า)
2558 0.30
2559 0.23
2560 0.22
โดยสรุปแล้ว SAPPE เป็นบริษัทเครื่องดื่มของไทยที่มีการส่งออกสินค้าไปยังหลายประเทศทั่วโลก ตัว SAPPE เองก็เป็นบริษัทที่มีหนี้ต่ำและมีความอนุรักษ์นิยมสูง ทำให้กำไรของบริษัทไม่เหวี่ยงมากเพราะไม่ได้มีการทุ่มงบตลาดในต่างประเทศมากจนเกินตัว อย่างไรก็ดี ไม่เหวี่ยงก็ใช่ว่าจะไม่เสี่ยง นักลงทุนควรศึกษาปัจจัยอื่น ๆ ประกอบควบคู่กันไปด้วยก่อนการตัดสินใจลงทุนครับ
ดูข้อมูลเพิ่มเติมได้ที่
https://www.finnomena.com/stock/SAPPE
https://www.set.or.th/set/companyhighlight.do?symbol=SAPPE&ssoPageId=5&language=th&country=TH
https://www.set.or.th/set/oppdaybycompany.do?symbol=SAPPE&language=th&country=TH
http://setlive.thailivestream.com/data-file/events/pdf/060917123408-OPPPDAY-SAPPE.pdf
—————————-
Vithan Minaphinant
Securities Investment Analyst (IA)
ตรวจทานบทความ
คำเตือน
ผู้ลงทุนต้องทำความเข้าใจลักษณะสินค้า เงื่อนไขผลตอบแทน และความเสี่ยงก่อนตัดสินใจลงทุน
ผู้เขียนบทความนี้มิได้รับค่าตอบแทนหรือมีส่วนได้ส่วนเสียกับบริษัทที่กล่าวถึงในบทความนี้แต่อย่างใด
ข้อมูลและการคาดการณ์ที่ปรากฏในบทความนี้จัดทำขึ้นจากแหล่งข้อมูลในอดีตร่วมกับการวิเคราะห์ปัจจัยพื้นฐาน แต่ทั้งนี้ไม่อาจรับรองความสมบูรณ์แท้จริงและความแม่นยำของการวิเคราะห์ข้อมูลในอนาคตได้
แท็ก:
แชร์บทความ:
ผู้เขียน
On One Way
On One Way คิดว่าการ Focus กับสิ่งที่ทำอยู่เป็นสิ่งสำคัญ On One Way จึงพยายามไม่หลุด Focus ในเรื่องที่ตัวเองคิดว่าสำคัญ เช่น การลงทุน การเรียนรู้สิ่งใหม่ และการเปิดรับประสบการณ์ใหม่